Nakladanie s odpadom obsahujúcim POL vrátane jeho recyklácie, ak je možná, by sa malo vykonávať environmentálne vhodným spôsobom s minimálnym vplyvom na ľudské zdravie a životné prostredie. Výsledné druhotné suroviny by mali byť vždy bezpečne použiteľné a vhodné na daný účel a v čo najväčšej možnej miere bez toxických látok. Mal by sa tiež minimalizovať rozsah uvoľňovania toxických látok do životného prostredia a znížením ich vplyvu na životné prostredie a zdravie by sa tak malo prispieť k dosiahnutiu cieľa nulového znečistenia. Na to musia byť k dispozícii vhodné najmodernejšie technológie triedenia a dekontaminácie.

Konkrétnejšie je cieľom tejto iniciatívy v prípade určitých látok a skupín látok aktualizovať koncentračné limity stanovené v prílohách IV a V k nariadeniu o POL, ktorými sa určuje, ako sa s odpadom, ktorý obsahuje POL, zaobchádza, a najmä to, či sa môže recyklovať alebo by sa mal zničiť či nenávratne transformovať. Touto aktualizáciou sa prílohy IV a V k nariadeniu zosúladia so Štokholmským dohovorom a s prílohou I k nariadeniu o POL tým, že sa do vzájomného súladu uvedú látky v nich zaradené a že sa zavedú hodnoty ich koncentračných limitov. Zároveň sa limitné hodnoty pre niektoré látky, ktoré sú už na zozname uvedené, prispôsobia vedeckému a technickému pokroku.

Posúdenie vplyvu, ktoré je sprievodným dokumentom k tomuto návrhu, bolo predmetom dôkladnej konzultácie so zainteresovanými stranami, aby sa zabezpečilo riadne zastúpenie a zohľadnenie ich názorov. Vzhľadom na technickú povahu návrhu a jeho mimoriadnu detailnosť sa konzultácie obracali predovšetkým na profesionálne, akademické, priemyselné/odvetvové zainteresované strany, ako aj na zástupcov občianskej spoločnosti, ako sú mimovládne organizácie, spotrebiteľské združenia a odborové zväzy.

Úvodné posúdenie vplyvu (plán) bolo uverejnené 29. mája 2020 a konzultačné obdobie sa skončilo 7. augusta 2020; spätná väzba sa získala od 51 respondentov. Analýza odpovedí odhalila určité výrazné rozdiely medzi zainteresovanými stranami, pokiaľ ide o spôsob zaobchádzania s perzistentnými organickými látkami v obehovom hospodárstve.

Podľa mnohých odpovedí, najmä od mimovládnych organizácií, je recyklácia odpadu obsahujúceho POL nezlučiteľná s bezpečným obehovým hospodárstvom. Tento argument uprednostňuje odstránenie POL z dodávateľského reťazca pred potenciálnymi výhodami spojenými s recykláciou výrobkov, ktoré ich obsahujú. Reakcie priemyslu poskytujú diferencovanejší pohľad a konštatuje sa v nich, že politiky EÚ, ktoré sa usilujú o „prostredie bez toxických látok“ a tiež o väčšiu recykláciu, majú často protichodné smerovanie, čo vedie k tomu, že prevádzkovatelia v oblasti nakladania s odpadom sa ocitnú v situácii, v ktorej pravidlá nie sú predvídateľné a nie vždy sú uskutočniteľné. Dve združenia uviedli, že by sa mala poskytnúť väčšia verejná podpora na posilnenie nových investícií do triedenia a dekontaminácie odpadu, pretože by to umožnilo rozšíriť a zlepšiť recykláciu.

Okrem toho sa v kontexte podpornej štúdie uskutočnila cielená konzultácia so zainteresovanými stranami, ktorá zahŕňala všetky aspekty relevantné pre posúdenie vplyvu vrátane sociálno-ekonomických prvkov, a to prostredníctvom elektronického dotazníka a rozhovorov so zainteresovanými stranami zastupujúcimi kľúčové odvetvia a organizácie. V posúdení vplyvu, ktoré je podkladom pre tento návrh, sa využívajú aj informácie o názoroch zainteresovaných strán a spoločnosti vo všeobecnosti, ktoré boli zhromaždené v rámci otvorenej verejnej konzultácie o pomedzí legislatívy o chemikáliách, výrobkoch a odpade a ktoré sa týkajú látok vzbudzujúcich obavy vyskytujúcich sa v recyklovaných materiáloch. Táto konzultácia, ktorá sa uskutočnila v roku 2018, sa týkala širších, menej technických aspektov relevantných pre toto opatrenie, a preto už tieto informácie boli k dispozícii a použili sa ako podklad pre toto opatrenie. Súhrnná správa z tejto konzultácie bola uverejnená 28. februára 2019.

Podrobný prehľad konzultácií so zainteresovanými stranami a ich výsledkov je uvedený v prílohe 2 k správe o posúdení vplyvu.

•Získavanie a využívanie expertízy

Na podporu analýzy v rámci posúdenia vplyvu zadala Komisia externým konzultantom zákazku na podpornú štúdiu: Study to support the assessment of impacts associated with the review of limit values in waste for POPs listed in Annexes IV and V of Regulation (EU) 2019/1021 [Štúdia na podporu posúdenia vplyvov v súvislosti s preskúmaním limitných hodnôt v odpade v prípade perzistentných organických látok uvedených v prílohách IV a V k nariadeniu (EÚ) 2019/1021] (RPA/INERIS, 2021). Posúdenie sa opieralo aj o štúdiu vypracovanú ako podklad pre predchádzajúcu zmenu príloh IV a V k nariadeniu o POL v súvislosti s prepracovaním nariadenia (ES) č. 850/2004, a to najmä pokiaľ ide o hmotnostné prietoky látok a odpadu: Study to support the review of waste related issues in Annexes IV and V of Regulation (EC) 850/2004 [Štúdia na podporu preskúmania otázok súvisiacich s odpadom v prílohách IV a V k nariadeniu (ES) č. 850/2004] (Ramboll Environment & Health GmbH, január 2019).

Popri týchto dvoch štúdiách sa zvažovali aj informácie o relevantných látkach obsiahnuté v starších štúdiách vypracovaných ako podklad pre predchádzajúce zmeny nariadenia o perzistentných organických látkach:

·Study on waste related issues of newly listed POPs and candidate POPs (Štúdia o otázkach týkajúcich sa odpadu v súvislosti s novo zaradenými POL a kandidátskymi POL) (ESWI Consortium, apríl 2011).

·Study to facilitate the implementation of certain waste related provisions of the Regulation on Persistent Organic Pollutants (POPs) [Štúdia na uľahčenie vykonávania určitých ustanovení nariadenia o perzistentných organických látkach (POL) súvisiacich s odpadom] (BiPRO, august 2005).

K vypracovaniu posúdenia vplyvu ako podkladu pre návrh prispela aj medziútvarová riadiaca skupina pre posúdenie vplyvu. Túto skupinu zriadilo GR pre životné prostredie a od júla 2020 do júna 2021 sa zišla štyrikrát.

•Posúdenie vplyvu

Tento návrh sa opiera o posúdenie vplyvu. Po vyriešení pripomienok obsiahnutých v prvom stanovisku výboru pre kontrolu regulácie vydanom 5. marca 2021 bolo 29. júna 2021 k posúdeniu vplyvu vydané kladné stanovisko s výhradami. Vo svojom konečnom stanovisku výbor požiadal o podrobnejšie informácie o metodike použitej pri návrhu jednotlivých limitných hodnôt pre perzistentné organické látky v rozsahu pôsobnosti návrhu.

Možnosti politiky zvažované v posúdení vplyvu sa vzťahujú na rozsah limitných hodnôt k hodnotám uvedeným v prílohe IV, ktoré sa majú navrhnúť pre jednotlivé látky v rozsahu pôsobnosti návrhu. Hodnoty uvedené v prílohe IV („nízke koncentračné limity POL“) sú vymedzené v článku 7 ods. 4 písm. a) nariadenia o POL. Ak obsah POL v odpade dosiahne alebo prekročí úroveň, ktorá sa nimi stanovuje, musí sa zničiť alebo nenávratne transformovať. V praxi to znamená, že odpad, v ktorom obsah POL nedosahuje túto hodnotu, možno spracovať inými spôsobmi vrátane recyklácie.

Možnosť politiky 1 opisuje v prípade každej látky patriacej do rozsahu pôsobnosti návrhu aktuálny východiskový stav a predstavuje najvyššiu zvažovanú hodnotu (alebo neexistenciu limitu v prípade látok, ktoré ešte nie sú zaradené v zozname). Pri zachovaní východiskového stavu by sa do príloh IV a V k nariadeniu o perzistentných organických látkach nezaviedli žiadne zmeny. To znamená, že nové látky uvedené v dohovore by sa do príslušných príloh nezahrnuli. To isté by platilo aj pre látky, pre ktoré už podľa nariadenia o POL boli stanovené limity a v prípade ktorých sa na základe vedeckého a technického pokroku odporúča, aby sa hodnoty preskúmali.

Možnosť politiky 2 predstavuje hodnoty v strede posudzovaného rozsahu. V rámci tejto možnosti sa navrhuje stanovenie nových limitných hodnôt podľa prílohy IV pre nové látky a v odôvodnených prípadoch ich sprísnenie pre určité POL, ktoré už na zozname sú. Prvý prípad sa týka novo zaradenej kyseliny pentadekafluóroktánovej, jej solí a príbuzných zlúčenín. Pre dikofol a pentachlórfenol sa nezvažovali žiadne stredné hodnoty podľa možnosti 2. V prípade ostatných látok v rozsahu pôsobnosti tohto návrhu – PBDE, HBCDD, SCCP a dioxínov a furánov (vrátane PCB podobných dioxínom) – sa v posúdení vplyvu limitná hodnota v strede rozsahu zvažovala.

V rámci možnosti politiky 3 sa pre osem látok navrhujú prísnejšie limitné hodnoty v prílohe IV. V prípade PBDE sa možnosť 3 analyzuje ako dve čiastkové možnosti, z ktorých jedna má za následok okamžité zavedenie nižšej limitnej hodnoty a druhá predpokladá jej neskoršie zavedenie 5 rokov po nadobudnutí účinnosti opatrenia (pričom dočasne sa zavedie možnosť 2).

V prípade dioxínov a furánov (PCDD/F) sa zvažovala možnosť politiky 4 s dodatočnou nižšou hodnotou. Dôvodom tejto dodatočnej alternatívy je posúdenie možnosti stanoviť pre tieto látky v prílohe IV nižšiu hodnotu, ako aj ďalšej čiastkovej možnosti stanoviť nižšiu špecifickú hodnotu, ktorá by sa používala len ako limit pre nespracovaný odpad aplikovaný priamo na pôdu (napr. pri aplikáciách v poľnohospodárstve).